钦定古今图书集成/明伦汇编/家范典/第100卷 > 朱子宗仪 > 《读法》
## 钦定古今图书集成/明伦汇编/家范典/第100卷 > 朱子宗仪 > 《读法》

说曰：“读法，古义也。《周礼大司徒》，‘正月之吉，始和，布教
法于邦国都鄙，及卿大夫州长、党正、闾族，岁时属民
读法之礼。吾今以宗正行于祠堂，以联族人，亦《周礼》
之遗义也。教之律令，所以尊圣制也。犯遗训者，未信
得祸；违律令者，灾必逮身。故律令者，所以防淫佚，厚
伦理，而维持仁义之具也’。”董子曰：“礼禁未然之前，法”
施已然之后。法之所为用易见，而《礼》之所为禁难知，
岂非以常人之情为善待劝，远恶待惧者乎？示之易
见之法，以防淫佚，厚伦理，而维持乎仁义者，则莫如
律令四百五条。此明王所以齐御天下之术也。庶民
用之，可以保身，从政用之，可以断狱，否则陷于罪辟，
辱莫大焉。愿我孙子，钦承国典，讲习律令，庶其无陷
于刑辟，斯宗仪第一义也。祖考欲其子孙之贤，岂在
别立科教哉！然罪恶之起，皆成于渐。是故叙律之义，
先轻而后重，先微而后著。别籍异财，子孙自私之心
胜，其终必至于干名犯义；尊卑为婚，男女谨始之道
缺，其终必至于亲属相奸而毁骂者，恶逆成弑之基
也。故《易》曰：“履霜坚冰”，子弑其父，非一朝一夕之故，其
所由来渐矣。呜呼！为读法者，其亦慎于斯义矣乎！